Hylles for sjangerskifte
Beyoncé kan gi svarte countrymusikere større anerkjennelse, mener artist. Beyoncé Knowles tok for alvor steget inn i country-verden da hun slapp låtene «Texas Hold 'Em» og «16 Carriages» under Superbowl.  Nå topper artisten, som første svarte kvinne, Billboard-listen Hot Country Songs. I sosiale medier markerer unge superstjernens «country era» med videoer der de danser line dance til låtene. For flere svarte artister, betyr skiftet mer enn en ny TikTok-sound å danse til. Beyoncés kulturelle innflytelse kan bidra til større anerkjennelse ovenfor mangfoldet av musikere som driver med country, mener Nashville-artist Julie Williams.  Hun sier svarte artister har blitt oversett av bransjen.  I TikTok-en under forklarer hun hvordan den banebrytende artisten kan bety mye for utviklingen av sjangeren og ber folk lytte til countryartister med ulik bakgrunn.  Williams er opptatt av innflytelsen svarte har hatt på dagens populærmusikk og at country i stor grad er en «svart sjanger».  Countrymusikken har røtter fra slavetiden i USA og et av de viktigste instrumentene, banjoen stammer fra Afrika. Til tross for afroamerikansk innflytelse har sjangeren gjennom tidene blitt dominert av hvite artister som Willie Nelson, Johnny Cash og Taylor Swift.  Under årets Grammy Awards var ingen svarte artister nominert til de fire prisene som anerkjenner sjangeren.  Bare tre svarte artister har vunnet priser innenfor country; Charley Pride, Darius Rucker og gruppen The Pointer Sisters. Beyoncé sin massive karriere har gjort henne til den artisten med flest Grammys noensinne, 32 trofeer totalt. Sjansen er derfor stor for at superstjernen kan stikke av med priser innenfor sjangeren neste år. Selv om de fleste har vært positive til Beyoncé sitt inntog i country, har det ikke gått helt knirkefritt for seg.  En radiostasjon i Oklahoma har fått stor oppmerksomhet på sosiale medier etter at de fikk forespørsel av en lytter om å spille de nye låtene.  De svarte at de ikke spiller Beyoncé, fordi de er en radiostasjon for countrymusikk. Etter mange reaksjoner og anklagelser om rasisme, snudde kanalen og valgte å spille låtene likevel. De sier de ikke hadde fått med seg at «Texas Hold 'Em» og «16 Carriages» var innenfor sjangeren, til CBC News. Det kommende albumet til Beyoncé heter «Renaissance II» og kommer 29. mars. Det blir artistens niende studioalbum.
Beyoncé overrasket ved å gi ut to countrylåter under Superbowl. Låta «Texas Hold 'Em» topper Billboard sin country-liste. Svarte countrymusikere tror Beyoncé kan bidra til større anerkjennelse og mangfold i sjangeren. Countrymusikk har røtter fra slavetiden i USA, men har vært dominert av hvite artister. En radiostasjon i Oklahoma nektet først å spille Beyoncés countrylåter, men snudde etter anklagelser om rasisme. Beyoncés kommende album "Renaissance II" slippes 29. mars.